google/wiki40b huggingface dataset:
Michael Eligal

Kontroverser

Allerede dager etter sin innsettelse har ambassadør Eligal kommet med kontroversielle uttalelser, hvor han beskyldte de norske legene Mads Gilbert og Erik Fosse for å ikke si sannheten om hva de opplevde under bombingen av Gazastripen rundt årsskiftet 08-09.
Michael Eligal har uttalt at radikale islamistiske grupperinger, blant andre, stod bak de voldelige opptøyene i Oslo. Disse uttalelsene kom også dager etter sin innsettelse som ambassadør, som også var han hans første reise til Norge.
Skifergass

Skifergass er naturgass som utvinnes direkte fra bergarten, og ikke fra formasjoner av sand eller kalkstein, slik vi kjenner det fra offshorevirksomheten. Gassen er tørr, og frigjøres på molekylnivå fra steinen. Det er ikke så viktig hvor brønnene settes, så lenge de settes i skiferen som inneholder gass. Det viktigste er at en kan sprekke opp bergarten, slik at det blir størst mulig overflate som metanet kan frigjøres fra. Jo større overflate, desto mer produktiv brønn. Skifergass formes i finkornet skifer, og for å produsere gassen brukes hydraulisk oppsprekking (hydraulisk frakturering), og boring av horisontale brønner er viktig. I USA skilles det mellom tre former for ukonvensjonell gass; Tight gas, skifergass (shale gas) og coal bed methane (CBM).
Miljø- og klimabelastningen ved utvinning av disse ikke-konvensjonelle reservene vil variere mye fra sted til sted og i hvilken form ressursen forefinnes. Generelt vil det også være slik at gass er mindre klimabelastende enn olje og tjære, men lokale variasjoner så som behov for rensing og oppgradering og transportavstander, kan fort endre bildet.
I 2013 ble det funnet mulig skifergass i nedre Adventdalen.
East Ham

Toponymi

En bosetning i området kalt Ham er første gang dokumentert som Hamme i et angelsaksisk charter fra 958, og deretter i Domesday Book av 1086 som Hame. Det er dannet fra angelsakiske hamm og har betydningen «et tørt landområde mellom elvene eller myrene». Det viser til bosetningens lokalisering innenfor grensene som ble dannet av elvene Lee, Themsen og Roding, og deres myrer/våtområder.

Demografi

East Ham er i dag et flerkulturelt område hvor flertallet er av sørasiatisk, afrikansk, karibisk og østeuropeisk opprinnelse. Per 2010 hadde East Ham den fjerde høyeste andelene av arbeidsledighet i Storbritannia ved at 16,5 prosent av innbyggerne var registrert som arbeidsledige. Rundt 7 av 10 barn som bor i East Ham er fra familier med lav inntekt, noe som gjør det til et av de verste område i landet for barnefattigdom.
Merkurs magnetfelt

Merkurs magnetfelt er omtrent en magnetisk dipol (som betyr at feltet bare har to magnetiske poler) som er betydelig, og tilsynelatende globalt på planeten Merkur. Data fra Mariner 10 førte til oppdagelsen i 1974, og feltet har 1,1 % av styrken sammenlignet med jordens magnetfelt, ifølge målinger fra romsonden. Opprinnelsen til magnetfeltet kan forklares med dynamoteori, og fordi magnetfeltet er tilstrekkelig sterkt nær buesjokket bremser det ned solvinden og fremkaller en magnetosfære.
Hindring og motarbeiding av offentlige myndigheter og rettsvesenet

Hindring og motarbeiding av offentlige myndigheter og rettsvesenet er straffbart i de fleste land. Det vil således være straffbart å legge hindringer i veien for, eller motarbeide såvel forvaltningens som politiets og domstolenes arbeid. Det offentliges hindring av borgernes atkomst til sin rett, kalles rettsfornektelse.

Norsk rett

De aktuelle norske straffereglene finnes i straffeloven kapittel 19, kalt «Vern av offentlig myndighet og tilliten til den». Kapitlet inneholder straffebestemmelser knyttet til valg, herunder stemmekjøp, påvirkning av stemmegivning, uberettiget valgdeltakelse, stemmesalg og påvirkning av valgresultatet. Det er også straffbart å utøve vold mot, hindre eller fremsette trusler mot offentlig tjenestemann. Videre har kapitlet strafferegler for motarbeiding av rettsvesenet, bevispåvirkning og unndragning av straff. Det er straffbart ikke å identifisere seg overfor offentlig tjenestemann, og å misbruke uniform, yrkestittel og internasjonale kjennetegn.  
Straffelovens kapittel 19 inneholder også straffebud mot å utøve et yrke uten nødvendig autorisasjon. Det er straffbart å bryte et oppholds- og kontaktforbud, og det er ulovlig og straffbart å hindre tvangsfullbyrdelse og å krenke en rettsavgjørelse. Tjenestefeil begått av offentlig tjenestemann kan medføre straff, det samme gjelder overtredelse av offentlig forbud mot ferdsel. Endelig inneholder kapitlet straffebestemmelsen mot tortur utført av offentlig tjenestemann.
Skihopping i Ungarn

Ungarn hadde i mange år fram til slutten av 1980-tallet skihoppere i internasjonale mesterskap, Hoppuka og verdenscupen. De ungarske hopperne greide imidlertid bare svært unntaksvis å plassere seg på den øverste halvdelen av resultatlistene. I dag (2010) har landet bare noen få aktive skihoppere.

Historie

Det første hopprennet i Ungarn ble arrangert i 1909, fire år før det ungarske skiforbundet ble stiftet. På 1930-tallet ble det bygd hoppbakker flere steder i landet. En stund under 2. verdenskrig var den polske skihopperen Stanisław Marusarz flyktning i Ungarn, og under dekknavn fungerte han der som trener og planla flere hoppbakker.

Skihoppere

Ungarns beste plassering i VM eller OL er László Gellérs 19.-plass (av 58 deltakere) i storbakken i OL i Grenoble (Saint-Nizier) i 1968. Sándor Darabos ble nummer 28 av 63 deltakere i VM i Vysoké Tatry i 1935. Ingen ungarske skihoppere har deltatt i OL eller VM (senior) siden 1988.
I den tysk-østerrikske hoppuka deltok ungarske hoppere jevnlig fra 1960-tallet. Beste sammenlagtplassering greide László Csávás, som ble nummer 29 i 1962/63. I enkeltrenn hadde László Gellér den beste plasseringen, med 9.-plass i Bischofshofen i 1968. Siste gang ungarske hoppere var med i Hoppuka var i 1989. I verdenscupen greide László Fischer 12.-plass i normalbakken i Lake Placid i 1984. Det er eneste gang en ungarsk skihopper har tatt verdenscuppoeng. (Til og med sesongen 1992/93 fikk bare de 15 beste i verdenscuprenn poeng; etter det har de 30 beste fått poeng.)
Siden 2002 har bare åtte ungarere hoppet internasjonalt, hovedsakelig i FIS-cupen og junior-VM. Éi ungarsk jente har deltatt i internasjonale renn – Borbola Markovics var med i et FIS-renn (sommer-hoppuka) i mellombakken i Bischofshofen i 2004. I 2010 har FIS registrert bare tre aktive ungarske skihoppere.

Hoppbakker

Ungarns største hoppbakke er en K83-bakke i Mátraháza, som er forfalt og ikke brukbar. Det har også eksistert en K70-bakke ved Budapest. Landets eneste hoppanlegg som er i brukbar stand i dag ligger i Kõszeg, like ved grensa mot Østerrike, der den største bakken er K30.
Yates kraftverk

Yates kraftverk er et kullkraftverk i Coweta County, delstaten Georgia i det sørøstlige USA. Det har en installert produksjonskapasitet på 1 487 MW, fordelt på 7 turbiner. Dette er delstatens fjerde største termiske kraftverk målt etter installert produksjonseffekt. Brenselkilden er kull. Eier er Georgia Power, et heleid datterselskap av Southern Company.
Gnathocera trivittata

Utseende

En middelsstor (gjerne 18-20 millimeter), litt flat, blank, brokete farget gullbasse. Hannen har ikke horn på hodet. Kroppsformen er noe avlang. Hodet og pronotum er svarte med kremgule sidekanter, pronotum også med kremgul midtstripe. De kan også være helt svarte. Dekkvingene er brunrøde med svart sømstripe og sidekant og en del kremgule flekker langs ytterkanten. Dekkvingene kan også være mye mørkere. Scutellum er svart med en smal, kremgul midtstripe.

Levevis

Larvene lever i jorda. Det har ennå ikke lykkes å avle fram disse i fangenskap. De voksne billene finnes ofte mellom høyt gress.

Utbredelse

Denne formrike arten er vidt utbredt i tropisk Afrika, vest til Senegal, nord til Sudan, sør til Sør-Afrika, øst til Tanzania.
Lerkefamilien

Beskrivelse

Lerkefamilien består av små og mellomstore terrestriske arter som trives i åpne landskap, ofte i tørt eller semi-tørt klima. Størrelsen varierer med både art og kjønn, men er typisk 10–23 cm. Vekten ligger omkring 12–75 g. Hannene blir som regel størst, typisk 20–25 prosent større enn hunnene. 
Artene er robust bygd, relativt langvinget, og har moderat lengde på de nedre ekstremitetene. Nebbet er kraftig og av varierende, typisk kort lenge. Noen arter har imidlertid nebb av middels lengde, og atter noen buet (nedoverbøyd) nebb. De fremre tærne har relativt korte klør, mens baktåen varierende lang (av og til markant lang), rett og smal. Kort og kurvet baktå finnes hos noen arter, typisk arter som habiterer i ørkenlignende strøk og er litt mer langbeinte enn andre arter. Noen av disse artene løper oftere vekk enn de flyr, om de blir skremt. 
Fjærdrakten har gjerne kryptiske kamuflasjefarger (gress-, sand- og jordfarger), enten som generell kamuflasje eller som spesialisert kamuflasje tilpasset en bestemt type habitat. Oversiden er typisk mørkere enn undersiden, som kan være svært lys. Eksempler på spesialisering av kamuflasjefargene finnes som to underarter av ørkenlerke (Ammomanes deserti). Disse lever bokstavelig ved siden av hverandre i Jordan; A. d. coxi er blekt utfarget og habitatet er ørkensand (Wadi Rum), mens A. d. annae er mørkt utfarget og habitatet er lavaørken (nær Azraq). Det hevdes at det er umulig å drive underartene over i den annens habitat. Alle artene har ti håndsvingfjær, men den ytre (10.) er variabelt utviklet. Noen arter har lengre hodefjær, som enten kan reises eller er permanent reist. 
Piplerker tilhører ikke lerkefamilien, til tross for navnet, men erlefamilien (Motacillidae).
London-erklæringen for global fred og motstand mot ekstremisme

London-erklæringen for global fred og motstand mot ekstremisme (engelsk: London Declaration for Global Peace and Resistance against Extremism 2011) er en erklæring som ble presentert under Peace for Humanity-konferansen som ble arrangert av Minhaj-ul-Quran International i regi av Muhammad Tahir-ul-Qadri på Wembley Arena i London 24. september 2011. Erklæringen slår fast at alle mennesker har iboende verdighet og rettigheter som «frihet fra fattigdom, undertrykkelse, frykt og fordommer og rett til trosfrihet, tilbedelse og ytring».
Rundt 12 000 muslimer var deltagere på konferansen. I tillegg til Muhammad Tahir-ul-Qadri talte også Ghazala Hassan al-Qadri og Hassan Mohi-ud-Din Qadri. Det ble også vist videoappeller fra den britiske statsministeren David Cameron, visestatsminister Nick Clegg, Labours leder Ed Miliband, FNs generalsekretær Ban Ki-Moon og Den anglikanske kirkes øverste leder, erkebiskopen av Canterbury Rowan Williams. Religiøse ledere fra kristendommen, islam, sikhismen, buddhismen, jødedomen og hinduismen deltok også med bønner i seremonien.
Organisasjonen som står bak erklæringen opplyser om at de nå har over 200 000 som har sluttet seg til, og håper å nå en million i løpet av 2012.
Erklæringen sier blant annet: «Terrorismens vilkårlige natur som de siste årene har drept flere sivile og andre ikke stridende enn den har stridende, er ikke-islamsk, ikke-jødisk, ikke-kristen og den er faktisk uforenlig med den sanne lære i alle trosretninger.» Den «fordømmer utvetydig antisemittisme (noen ganger farlig forkledd som antisionisme), islamofobi (noen ganger farlig forkledd som patriotisme) og alle andre former for rasisme og fremmedhat.» Muslimske ekstremister har forsøkt å hindre spredningen av erklæringen via angrep på nettsiden som publiserer den.
Tortola

Tortola er den største og mest befolkede øya tilhørende De britiske Jomfruøyer. Tortola har en befolkning på 23 908 og øyas største by er Road Town, som også er hovedstad for De britiske Jomfruøyer. Høyeste fjell er Mount Sage på 530 moh.
Ringfingerbreen

Ringfingerbreen er en isbre i Fimbulheimen i Dronning Maud Land. Den dekker vestsiden av fjellryggen Armlenet i Jutulsessen i Gjelsvikfjella.
Området ble oppdaget og fotografert fra fly av den tyske antarktisekspedisjonen 1938–39 under ledelse av Alfred Ritscher. Detaljert kartlegging ble utført av norske kartografer basert på undersøkelser og flyfotografering gjennomført under Maudheimekspedisjonen og den norske antarktisekspedisjonen 1956–60.
Breen ble navngitt av Norsk Polarinstitutt i 2007.
Inbiomyiidae

Utseende

Små (1,3 – 1,6 mm), mørke, litt pukkelryggede fluer. Hodet er svært kort, og fasettøynene er utstående. Det er bredere enn brystet. Fasettøynene er rødbrune, tett hårkledte, og innbuktet på undersiden. Punktøynene sitter på en bred, blank trekant som dekker nesten hele pannen, og det er ingen børster mellom dem. Ved innerkanten av hvert fasettøye sitter det en lang, innoverbøyd børste. Det er flere kraftige børster i bakhodet. Antennene er korte, tre-leddete, det tredje leddet er rundt og bærer en meget lang, fint hårete antennebørste (arista). Kinnbørster (vibrissae) finnes. Munndelene er trukket ut til en sugesnabel som, fullt utstrakt, er dobbelt så lang som hodet. Palpene (munnfølerne) er kølleformede. Brystet (thorax) er ganske høyt hvelvet, blankt, med fine hår og lange, kraftige børster i den bakerste delen. Vingene er ganske store og brede, uten fargeflekker. Årenettet består av fire lange, rette årer og to tverr-årer mellom dem. Vingefremkanten (costa) er brutt på to steder. Beina er slanke, med en rekke av lange hår på undersiden av fremlåret, men ellers uten lange hår eller børster. Bakkroppen er sylindrisk, de ytre kjønnsorganene små og lite påfallende. Larvene er ukjente.

Levevis

Alle kjente eksemplarer er funnet i tropisk regnskog og tåkeskog mellom 0-2000 meter over havet. De voksne fluene skraper trolig mikrober fra vegetasjonen, siden det er funnet mye mikrobemateriale i tarmen deres. Hunnene produserer uvanlig få og store egg. Så langt er denne familien funnet i Guatemala, Costa Rica, Fransk Guyana, Venezuela, Colombia, Ecuador, Peru og Bolivia.

Kilder

Buck, M. 2006. A new family and genus of acalypterate flies from the Neotropical region, with a phylogenetic analysis of Carnoidea family relationships (Diptera, Schizophora). Systematic Entomology 31 (7): 377-404.
Talavera minuta

Utseende

Talavera minuta er sammen med de andre artene i denne slekten, forholdsvis små edderkopper og mange er ganske like hverandre, samtidig som de kan være fargevariable av utseende. For sikker artsbestemmelse kreves ofte nærmere undersøkelse av de kjønnsmodne edderkoppens genitalier, hos hunner epigynet og hos hanner pedipalpenes siste ledd.
Kroppen er todelt i en bakkropp (abdomen) og en forkropp (prosoma eller cephalothorax). Hodet har åtte øyne, to uvanlig store midt foran, og to litt mindre på hver side. De resterende fire øynene er plassert på siden av hodet. Hoppeedderkoppene skiller seg ut ved at de har evnen til i en viss grad å fokusere blikket.
Hjernenerve

En hjernenerve (latin nervus cranialis) eller kranialnerve er en nerve som springer ut av hjernen eller hjernestammen. Det regnes totalt tolv par med hjernenerver, men kun ti av dem (nervene 3–12) har kjernene i hjernestammen. Alle har forskjellige funksjoner i hodet og kroppen forøvrig.

Hjernenerver hos øvrige virveldyr

Menneskets hjerne nerver er evolusjonsmessig homologt til de som gjenfinnes hos mange andre virveldyr.  
De første ti hjernenerve-par har sitt felles opphav hos de landlevende virveldyrs (amfibier, reptiler inklusive fugler og pattedyr) felles stamform. Hjernenervene XI og XII ble utviklet hos opphavet til amnioter, slik at det primært er tolv par hjernenerver hos alle etterkommerne. Disse karakteristika er synapomorfier for deres respektive klader.
San Julian

San Julian er en kommune i provinsen Eastern Samar på Filippinene. Under folketellingen i 2000 kom man til et befolkningstall på 12 383 i 2 571 husstander.
Eksersis

Eksersis, eller drill, er en innøvingsform som består i stadig gjentagelse av det samme handlingsmønster og brukes gjerne i soldatopplæring i militære teknikker og rutinemessige oppgaver som marsjering, sluttet orden og våpentrening.
Eksersisen har til oppgave å lære soldaten riktig bruk av våpen og for å kunne lære alle bevegelser i en tropp, som en må kunne bruke i strid. I tillegg lærer soldaten disiplin.
En ekserserplass er en plass der en driver med slike øvelser.
De gamle grekerne og særlig spartanerne, som var utmerkede soldater, ekserserte mye. Det samme gjorde romerne, som kalte armeene sine exe'rcitus, det vil si «en krigsøvd skare». I middelalderen kjempet hver og en soldat for egen regning, og det var først mot slutten av perioden at armeene til Karl den modige og Ludvig XI innførte eksersis. Da en innførte stående armeer kom eksersisen til sin rett, og kravene til eksersis har økt enda mer i dag, da tjenesten til soldaten er kort, men kravene til dem veldig høye.
Eksersis brukes også av buekorps.
Rizla

RizLa+, mest kjent som Rizla, er sigarettpapir som man ruller sine egne sigaretter med. Selskapet, som har røtter helt tilbake til 1500-tallet, eies i dag av Imperial Tobacco Group.
Theodor Nikolai Kjeldsø

Theodor Nikolai Kjeldsø  var en norsk embetsmann, og direktør for Telegrafverket våren 1940, og for Nord-Norge inntil hele landsdelen var okkupert. Året etter ble NS-medlemmet Andreas Hadeland innsatt som telegrafdirektør.
Modum Bad

Kliniske avdelinger

De kliniske døgnavdelingene har 103 pasientplasser. Behandlingsområdene er angst, depresjon, spiseforstyrrelser og traumelidelser. Modum Bad tilbyr også familiebehandling.

Poliklinikkene

Modum Bads voksenpsykiatriske poliklinikk i Vikersund tar i mot alle typer psykiatriske lidelser til diagnostisk vurdering og behandling. Traumepoliklinikken Modum Bad i Oslo, er en spesialisert poliklinikk som tilbyr utredning og behandling av sammensatte traumerelaterte lidelser, primært etter seksuelle overgrep i barndom/ungdom.

Forskningsinstituttet

Forskningsinstituttet har som overordnet mål å drive med «behandlingsforskning med sikte på å utvikle og forbedre institusjonens behandlingsopplegg, forskning i grensefeltet mellom psykiatri og sjelesorg, samt å gi impulser til det øvrige psykiatriske hjelpeapparatet». r.

Ressurssenteret Villa Sana

Ressurssenteret Villa Sana tilbyr kurs og rådgivning for å fremme god arbeidshelse. Tilbudet bygger på en mangeårig erfaring fra rådgivning av leger og tannleger som har det vanskelig i forhold til yrke, samliv eller privatliv. Villa Sana har i dag avtale med Den norske Legeforening og Tannlegeforeningen.
Wanli (Nanchang)

Wanli (kinesisk: 湾里区; pinyin: Wānlǐ Qū) er et bydistrikt som tilhører byprefekturet Nanchang i den kinesiske provinsen Jiangxi. Det har et areal på 251 km² og teller 84 199 innbyggere (2006).
Sarothrogastra

Utseende

Store (35-60 millimeter), brunlige trebukker. Antennene er tynne, omtrent så lange som kroppen hos hannene, kortere hos hunnene. Hodet er forholdsvis lite, kjevene ikke forstørrede. Pronotum er trapesformet med piggete ytterkanter. Dekkvingene er gulbrune, nesten parallellsidige (litt buede ytterkanter) med avrundede "skuldre", overflaten er kraftig punktert og læraktig. Beina er lange og tynne, lår og legger med små, skarpe pigger.

Levevis

Larvene borer i død ved, ofte i døde røtter. De etterlater seg grove ganger i veden. Utviklingen tar flere år. Disse billene besøker ikke blomster, og mange arter er nattaktive. En del av dem kommer til lys.

Utbredelse

Slekten lever i Vest-Afrika, innenfor et relativt begrenset område innerst i Guineabukta.
Gisle Børge Styve Trio

Historie

Gisle Børge Styve Trio har eksistert med samme besetning siden 1998, og ga i 2002 ut sin første plate Styves Ark (platen ble relansert i Japan i 2011). Albumet ble spilt inn «live» en helt ordinær lørdag i bokhandelen Ark på Majorstua i Oslo. I denne butikken hadde trioen i mange år sin musikalske utviklingsplass og lekestue 30–40 ganger i året, til stor glede for kunder og ansatte. Etter det har det blitt utallige opptredener over hele landet, på store og små festivaler, kulturhus, klubber og lukkete arrangementer. Høsten 2012 kom de med sitt andre album, Here Right Now.

Medlemmer

Gisle Børge Styve er oppvokst i Førde, men bor nå på Nøtterøy. Han har jobbet som utøvende musiker siden ca 1993, og er utdannet ved jazz/pop/rock-linja på Norges musikkhøgskole. Han er en av de to pianistene og laglederne i NRK-programmet Beat for beat. Han har vært med siden det startet i november 1999. I tillegg til Gisle Børge Styve Trio har han en duo med Heine Totland.
Per Willy Aaserud er oppvokst på Gran på Hadeland, men bor nå i Oslo. Han har jobbet som utøvende scene- og studiomusiker siden 1991, hovedsakelig innen genrene jazz, pop, rock, afrocubansk og ulike improvisasjonsformer. Foruten trioen er Silje Nergaard, Inger Marie Gundersen, D’Sound, Niko Valkeapää, Ole Paus, Mari Boine, Jim Stärk og Bjørn Klakegg Kvartett noen av de artistene han jobber med. Aaserud har medvirket på mer en 100 CD-innspillinger, samt konserter i inn og utland, TV og radio. Han mottok i 2006 den Estiske Spellemannprisen for platen Going North med Toomas Rull og Frode Barth. Også samarbeidene med Niko Valkeapää (2004), Geirr Lystrup og Hege Rimestad (2004), og Lars Bremnes (2006) resulterte i Spellemannpriser.
Helge Harstad er oppvokst på Gjøvik, men bor nå i Oslo. Helge er freelance-musiker og utdannet cand.philol. ved Universitetet i Oslo, med musikk som hovedfag. I tillegg til trioen spiller han blant annet med Niko Valkeapäa (Spellemannprisvinner i Åpen Klasse 2003) og Rikskonsert-programmet «Back to basic». Han har gjennom mange år samarbeidet tett med Lars Bremnes (Spellemannspris i viseklassen i 2006) på plater og konserter, og ellers jobbet med bl.a. Karl Seglem, Rao Kyao, Viggo Sandvik, Mari Boine, Guren Hagen, Home Groan, Dronning Mauds Land, Trollsti med flere.
Regensburgforelesningen

Regensburgforelesningen var en forelesning holdt av pave Benedikt XVI i den store aula ved universitetet i Regensburg, hvor han tidligere var professor i teologi, den 12. september 2006. Forelesningens tema var «Glaube, Vernunft und Universität». Pavens viktigste poeng var at samspillet mellom tro og fornuft ikke er en motsetning, men en nødvendighet, og det som muliggjør genuin dialog mellom kulturer og religioner.
Pavens forelesning fikk verdensomspennende oppmerksomhet og førte til voldsomme protester i muslimske land fordi enkelte medier bragte videre et sitat som var tatt ut av sin sammenheng. Paven siterte den bysantinske herskeren Manuel II Paleologus som i samtale med en muslimsk lærd sa: «Vis meg bare hva Muhammed brakte som var nytt, og alt du vil finne er slett og umenneskelig, slik som hans ordre om å spre med sverdet den troen han forkynte».
Riksfellesskapet

Riksfellesskapet er betegnelsen på Danmark og de danske bilandene Færøyene og Grønland.

Statsrettslig stilling

Riksfellesskapet er et uoffisielt begrep som ikke nevnes i noen lov. Det er ikke en forbundsstat.
Færøyene og Grønland er ifølge Danmarks grunnlov en del av det danske rike og underlagt dansk myndighet, men Folketinget har delegert noen ansvarsområder til hjemmestyrene i de to områdene.
Museene i Sør-Trøndelag

Museumsforlaget

Museumsforlaget er et norsk nisjeforlag som utgir bøker om kulturarv. Forlaget satser på historie, arkeologi og andre fag som forteller om fortid og nåtid for framtida. Museumsforlaget er eid av Museene i Sør-Trøndelag (MiST) og har kontor i Trondheim. Forlaget ble startet opp i 2013.